Komisijos reglamentas (EB) Nr. 495/2001
2001 m. kovo 13 d.
iš dalies keičiantis Tarybos reglamentą (EEB) Nr. 3508/92, nustatantį tam tikrų Bendrijos pagalbos schemų integruotą administravimo ir kontrolės sistemą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. lapkričio 27 d. Tarybos reglamentą (EEB) Nr. 3508/92, nustatantį tam tikrų Bendrijos pagalbos schemų integruotą administravimo ir kontrolės sistemą [1], su paskutiniais pakeitimais, padarytais Reglamentu (EB) Nr. 1593/2000 [2], ypač į jo 9a straipsnio 1 dalies trečią pastraipą,
kadangi:
(1) Pagal Reglamento (EEB) Nr. 3508/92 9a straipsnį valstybės narės užtikrina, kad priemonės, nenurodytos to reglamento 1 straipsnyje, bet išvardytos jo priede (pvz., dėl linų ir kanapių), būtų suderinamos su integruota administravimo ir kontrolės sistema.
(2) Pagal 2000 m. liepos 27 d. Tarybos reglamentą (EB) Nr. 1672/2000, iš dalies pakeičiantį Reglamentą (EB) Nr. 1251/1999 dėl tam tikrų lauko kultūrų augintojų paramos sistemos sukūrimo, kad ji taip pat būtų taikoma pluoštiniams linams ir kanapėms [3], į paramos lauko kultūrų augintojams sistemą įtrauktos tiesioginės pagalbos išmokos už linus ir kanapes, kuriems tiesiogiai taikoma integruota administravimo ir kontrolės sistema.
(3) Todėl nuoroda į linus ir kanapes Reglamento (EEB) Nr. 3508/92 priede yra pasenusi. Tą priedą reikia atitinkamai iš dalies pakeisti.
(4) Šiame reglamente numatytos priemonės atitinka EŽŪOGF komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 3508/92 priedas pakeičiamas šio reglamento priedu.
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. kovo 13 d.